Rikunarita-ORG/Wikinium huggingface dataset:
# Kawaii

**Kawaii** (Li Jepang かわいい ma 可愛い) no sambua wehede ba Jepang ni'oguna'ö ba wanötöi aoloma dödö niha ba gofu hadia manö zoroma hulö ndraono sigide-ide, aila-aila, ba sahakhö dödö niha wamaigi. Tola la'oguna'ö ia ba niha, aurifö, ma zui adu simane *boneka* ba ma zui niha ma botoŵa nidunö-dunö (li Indonesia *karakter fiksi*). Kawaii andre tebörögö moroi ba danö Jepang ba hiza no göi muzawili ia ba zi sagörö ulidanö.

## Oroita wehede

Fehede *kawaii* tehalö moroi ba wehede 顔映し (*kao hayushi*, bawa (niha) si humaga) si tola te'ali li Niha bawa soroyo-royo börö wa'aila-aila. Fehede *hayushi* faoma ia *-bayu* moroi ba wehede *mabayui* (眩い, 目映い ma 目映ゆい) so'eluaha: töra muhaga ba ha wa'asökhi irege omasi-masi niha wamaigi (*ma-* tehalö moroi ba wehede 目 so'eluaha hörö). Fehede *-hayu* tehalö moroi ba *omohayui* (面映い ma 面映ゆい) eluahania "aila-aila" (*omo-* moroi ba wehede 面, ni'oguna'ö me föna ba wamotöi "bawa, sikhala, gambara, fa'oroma, khili-khili"). Me ara manö eluahania mu'ese tobali "ide-ide" ma "muhaga" ba famoligö ya'ia tobali かわゆい *kawayui* irege tobali かわいい *kawaii* manö. Si to'ölönia lasura ia ba Hiragana かわいい, ba Kanji, 可愛い. Itaria fanura ba Kanji andrö tefo'eluaha "omasi-masi".

* Gambara Hello Kitty moroi ba do'ölöa Kawaii
* Sere nidanö nifagamöi faoma motif *kawaii*
* Duma-duma wanura *Gyaru-moji*
* Ngawalö gaba-gaba nifazökhi molo'ö *kawaii* sangoguna'ö la'a-la'a ndrumi mbanua
* Gambara Monami Gentsuki faoma ndra awönia, gambara nifazökhi molo'ö *kawaii*

## Hikaya

To'ölöa andre tebörögö ba gafuriata ndröfia 1960. Ba ginötö andrö, labörötaigö iraono si bohou ebua wondröi hada zatua, lö la be ba dödöra ngawalö do'ölöa si no latohugö ero nga'ötö ba Jepang. Ba ndröfia 1970 labörögö ira ono alawe Jepang manura hurufo segebua sowulo-wulo ba lafaogö göi gambara sami ba hörö simane gambara dödö, mao btn. Lala wanura andre lafotöi *Gyaru-Moji*, eluahania lala wanura ndraono alawe. Sindruhunia tumbu lala wanura simane börö me ahilu khöra wolo'ö wanura Kanji.

Adu sotöi Hello Kitty tefagamöi me ndröfi 1974 si tobali adu kawaii, sadöni ba dödö niha börö mbawania side-ide ba saila-aila irege omasi-masi ita wamaigi ya'ia. Moroi ba da'ö tebörögö göi to'ölöa *kawaii* bö'ö irege tobali ia adöniŵa dödö zato he ba danö Jepang ba ba zi sagörö ulidanö irugi ma'ökhö.

## Umbu